Gran Premio do oeste dos Estados Unidos de 1981

O Gran Premio do oeste dos Estados Unidos de 1981 foi unha carreira de automobilismo de Fórmula 1, celebrada o 15 de marzo de 1981 no circuíto de Long Beach en California. Foi a primeira carreira da tempada de . A carreira foi o sexto Gran Premio do oeste dos Estados Unidos e a sétima carreira que se celebrou nas rúas da cidade de Long Beach (California). A carreira levouse a cabo sobre 80 voltas ao circuíto de 3´251 quilómetros cunha distancia total de carreira de 260 quilómetros.

 Resumo 
O campión mundial Alan Jones terminou nove segundos por diante do seu compañeiro de equipo Carlos Reutemann, e gañou o seu primeiro Gran Premio de Long Beach, a tempada de 1981 comezou finalmente logo dun inverno de controversias e batallas legais. Foi o terceiro Gran Premio consecutivo que gañou Jones, e o seu segundo consecutivo nos Estados Unidos, logo de gañar o título de pilotos de 1980 con vitorias no fin da tempada en Montreal, Canadá e Watkins Glen, Nova York.

A tempada baixa vira o conflito entre a FISA (Fédération Internationale du Sport Automobile) e a FOCA (Asociación de Construtores de Fórmula Un), aparentemente pola prohibición prevista pola FISA dos faldróns aerodinámicos nos coches, para reducir a velocidade de paso por curva, pero tamén polo control financeiro deste deporte. Logo de ameazar con iniciar o seu propio campionato, a FOCA acordou a prohibición dos faldróns coa garantía do seu control das finanzas do deporte e o compromiso da FISA por un período de catro anos de estabilidade nas regras. A tan só 10 días antes da primeira carreira da tempada en Long Beach, asinouse en París o Acordo da Concordia, que permitiu que todos os equipos participasen.

Mentres tanto, a carreira de Suráfrica, que disputárase en febreiro baixo a versión das regras do acordo previo da FOCA, foi excluída do campionato do mundo, e a carreira arxentina, prevista inicialmente en xaneiro, foi trasladada a abril.

Ademais das novas regras, Goodyear anunciara en decembro a súa intención de retirarse inmediatamente de toda participación nas carreiras de Europa. Así, cando os equipos chegaron a Long Beach para a primeira carreira do campionato da tempada, as sesións de práctica do venres pola mañá estaban cheas dunha actividade frenética. Aleróns máis grandes, amortecedores máis suaves e pontóns revisados estaban en probas para case todo o mundo, tratando de compensar a ausencia dos faldróns prohibidos. Con todos os equipos tamén usando pneumáticos Michelin, moitos pilotos esforzábanse por loitar cun novo conxunto de desafíos.

O sábado, xurdiu outro problema legal a raíz do novo dobre chasis do Lotus 88, deseñado por Colin Chapman e Martin Ogilvie. Foi presentada unha protesta pola maioría dos equipos, aínda que non especificaban que regras estábanse rompendo. O coche foi aprobado inicialmente polo persoal técnico da FISA e aprobado polos comisarios técnicos, o que permitiulle participar nos adestramentos do venres. Pero, en última instancia, o coche foi prohibido o resto da fin de semana e Lotus tivo que cualificar e competir co máis convencional Lotus 81.

Na pista, na cualificación final, Riccardo Patrese e Alan Jones disputaron o primeiro posto varias veces durante a sesión. Patrese finalmente logrou a pole, conseguindo a súa primeira pole e a primeira (e única) para o seu equipo Arrows, por 0´01 segundos. O compañeiro de Jones en Williams Carlos Reutemann foi terceiro, seguido de Nelson Piquet co Brabham, o Ferrari de Gilles Villeneuve e Mario Andretti na súa primeira carreira con Alfa Romeo.

O tempo do domingo era perfecto, pero a primeira volta non o foi. Villeneuve fixo un adiantamento salvaxe pola parte exterior da grella e brevemente tomou a dianteira, pero freou na forquita Queens demasiado tarde e saíuse da pista, Patrese e a parella de Williams, Reutemann e Jones pasárono. Villeneuve foi capaz de reincorporarse cuarto, en tanto Andrea de Cesaris co seu McLaren batía con Alain Prost, quedando os dous fóra da carreira. Rebaque tamén se viu involucrado pero puido continuar cunha picada para poñer os catro pneumáticos novos. Logo dunha volta, a orde era Patrese, Reutemann, Jones, Villeneuve, Piquet, Didier Pironi, Cheever e Andretti.

Na primeira parte da carreira, Patrese sacou a Reutemann ao redor dun segundo, con Jones outros tres segundos detrás. Pironi, cambiou lugares con Villeneuve (quinto e terceiro), lideraba unha caravana de coches con Piquet tratando desesperadamente de adiantar.

A volta 17 foi mala para Ferrari Piquet finalmente pasou a Pironi e Villeneuve retirouse cun eixe de transmisión roto. Na volta 25, Reutemann tomou o liderado de Patrese só unha volta antes de Patrese entrase en boxes por un fallo do motor. Reincorporouse á carreira, pero logo de dúas paradas máis polo mesmo problema, finalmente retirouse co sistema de combustible roto.

A retirada de Patrese deixou a Reutemann cunha vantaxe de tres segundos sobre o seu compañeiro Jones, quen de inmediato comezou a pechar a brecha a medio segundo por volta. O equipo ordenou a Reutemann que deixara pasar a Jones, o primeiro piloto do equipo. Na volta 32, Reutemann apartouse, e Jones pasou ao liderado. Nas seguintes 12 voltas, o Campión do Mundo lograra unha vantaxe de dez segundos. Ao mesmo tempo, Reutemann ampliou a súa vantaxe sobre Piquet a 36 segundos.

Na volta 41, Jacques Laffite, Bruno Giacomelli e Jan Lammers retiráronse logo dunha colisión múltiple. A retirada de Laffite interrompeu unha batalla prolongada con Pironi, Cheever e Andretti polo cuarto lugar. Andretti pasou a Cheever na volta 43, e logo negociou o cuarto posto varias veces con Pironi, antes de tomar finalmente a posición na volta 54. O Ferrari de Pironi sufriu un problema de alimentación de combustible e Cheever tamén foi capaz de ir polo quinto posto. Ao facer o adiantamento, danou e perdeu a súa segunda marcha, a máis utilizada no estreito circuíto urbano.

As posicións mantivéronse igual na última parte da carreira con Jones e Reutemann logrando o terceiro dobrete consecutivo para Williams. Piquet, logo de perder a súa oportunidade de ir polos líderes embotellado detrás de Pironi, finalizou terceiro, a 35 segundos. Mario Andretti quedou cuarto diante dos seus seareiros, xusto por diante do seu compatriota de Tyrrell, Eddie Cheever, que foi quinto. Era a primeira vez que dous estadounidenses terminaban nos puntos desde Andretti e Mark Donohue no Gran Premio de Suecia de 1975.

 Clasificación 

 Pos  Nº  Piloto  Construtor  Voltas  Tempo/Retirada  Grella  Puntos 1 1  Alan Jones Williams-Ford 80 1:50:41.33 2 9 2 2  Carlos Reutemann Williams-Ford 80 + 9.19 3 6 3 5  Nelson Piquet Brabham-Ford 80 + 34.92 4 4 4 22  Mario Andretti Alfa Romeo 80 + 49.31 6 3 5 3  Eddie Cheever Tyrrell-Ford 80 + 1:06.70 8 2 6 33  Patrick Tambay Theodore-Ford 79 + 1 volta 17 1 7 21  Chico Serra Fittipaldi-Ford 78 + 2 voltas 18  8 16  René Arnoux Renault 77 + 3 voltas 20  Ret 14  Marc Surer Ensign-Ford 70 sistema combustible 19  Ret 28  Didier Pironi Ferrari 67 Sistema combustible 11  Ret 25  Jean-Pierre Jarier Ligier-Matra 64 Bomba combustible 10  Ret 6  Héctor Rebaque Brabham-Ford 49 Accidente 15  Ret 23  Bruno Giacomelli Alfa Romeo 41 Colisión 9  Ret 26  Jacques Laffite Ligier-Matra 41 Colisión 12  Ret 20  Keke Rosberg Fittipaldi-Ford 41 Motor 16  Ret 9  Jan Lammers ATS-Ford 41 Colisión 21  Ret 29  Riccardo Patrese Arrows-Ford 33 Sistema combustible 1  Ret 32  Beppe Gabbiani Osella-Ford 26 Accidente 24  Ret 12  Nigel Mansell Lotus-Ford 25 Accidente 7  Ret 27  Gilles Villeneuve Ferrari 17 Palier 5  Ret 7  John Watson McLaren-Ford 16 Freos 23  Ret 11  Elio de Angelis Lotus-Ford 13 Accidente 13  Ret 15  Alain Prost Renault 0 Colisión 14  Ret 8  Andrea de Cesaris McLaren-Ford 0 Colisión 22  NSC 4  Kevin Cogan Tyrrell-Ford    NSC 17  Derek Daly March-Ford    NSC 31  Miguel Angel Guerra Osella-Ford    NSC 30  Siegfried Stohr Arrows-Ford    NSC 18  Eliseo Salazar March-Ford   

 Notas 
 Primeiros puntos para Eddie Cheever
 Primeira carreira de: Miguel-Angel Guerra, Eliseo Salazar, Chico Serra e Siegfried Stohr
 Última carreira de: Kevin Cogan
 Chico Serra foi o único dos catro novatos que cualificou para a carreira.

 Posicións logo da carreira 

Clasificación no campionato de pilotos
 Pos Piloto Puntos 1  Alan Jones 9 2  Carlos Reutemann 6 3  Nelson Piquet 4 4  Mario Andretti 3 5  Eddie Cheever 2

Clasificación do campionato de construtores
 Pos Construtor Puntos 1  Williams-Ford 15 2  Brabham-Ford 4 3  Alfa Romeo 3 4  Tyrrell-Ford 2 5  Theodore-Ford 1

 Nota: Só están incluídos os cinco primeiros postos en ambos os grupos de clasificación.

 Notas 
 Rob Walker (xuño de 1981). "6th United States Grand Prix West: Harmony Restored". Road & Track, 160-165.
 Mike S. Lang (1992). Grand Prix!: Race-by-race account of Formula 1 World Championship motor racing. Volume 4: 1981 to 1984. Haynes Publishing Group. ISBN 0-85429-733-2

 Ligazóns externas 

Categoría:Grandes Premios de Fórmula 1 de 1981
Categoría:Gran Premio do oeste dos Estados Unidos de Fórmula 1